LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 158**

**2021. gada 20. janvārī**

Atklāta sēde, sākas plkst. 10.00, beidzas plkst. 11.50

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultantes Kristiāna Stūre, Inese Silabriede, Egita Kalniņa, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Ārlietu ministrijas Konsulārā departamenta direktore **Guna Japiņa;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Valsts policijas Galvenās kārtības policijas pārvaldes priekšnieks **Normunds Krapsis**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Veselības ministrijas parlamentārais sekretārs **Ilmārs Dūrītis**;
* Veselības ministrijas Sabiedrības veselības departamenta direktore **Santa Līviņa**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības inspekcijas Valmieras nodaļas vadītājs **Kalvis Latsons**;
* Neatliekamās medicīniskās palīdzības dienesta direktore **Liene Cipule**;
* Neatliekamās medicīniskās palīdzības dienesta Katastrofu medicīnas centra vadītāja **Dita Heiberga**;
* Izglītības un zinātnes ministrijas Valsts sekretāra palīgs juridiskajos jautājumos **Andris Kerls**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Tieslietu ministrijas Valststiesību departamenta direktore **Sanita Armagana**;
* Ekonomikas ministrijas valsts sekretāra vietniece **Zaiga Liepiņa**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Latvijas Darba devēju konfederācijas jurists **Jānis Pumpiņš**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Juristu apvienības pārstāvis;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.
2. Ministru kabineta 2021. gada 14. janvāra rīkojums
Nr. 19 "Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu""
3. Ministru kabineta 2021. gada 15. janvāra rīkojums Nr. 24 "Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu""

4. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, E.Šnore, J.Ādamsons, R.Bergmanis, I.Klementjevs, A.Latkovskis, V.A.Tērauda, A.Zakatistovs.*

**J.Rancāns** iepazīstina ar sēdes darba kārtību. Dod vārdu Ministru prezidenta parlamentārajai sekretārei E.Siliņai informēšanai par aktuālo situāciju un Ministru kabineta rīkojumiem.

**E.Siliņa** iepazīstina ar aktuālo situāciju, informē, ka Covid-19 pozitīvo izmeklējumu skaitā vakar redzams kritums, tomēr vadoties no saņemtās epidemioloģiskās informācijas, tas nav tas skaits, lai varētu teikt, ka varam mīkstināt esošos ierobežojumus, iezīmē situāciju, tai skaitā, par slimnīcu noslodzi, iespējamo ārkārtējās situācijas pagarināšanu. Norāda, ka mājsēde tiek novērtēta atzinīgi, kā arī svarīgi, ka ir gan ierobežojumi, gan varam tos izkontrolēt. Pagājušajā nedēļā Ministru kabinets palielinājis arī minimālo atbalsta summu, tika nolemts, ka skaistumkopšanas nozarē paši darbinieki var pietiekties atbalstam, informē par nolemto saistībā ar atbalsta saņemšanu. Iepazīstina ar Ministru kabineta 2021. gada 14. janvāra rīkojumā
Nr. 19 "Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"" un Ministru kabineta 2021. gada 15. janvāra rīkojumā Nr. 24 "Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"" ietverto informāciju.

**M.Baltmanis** informē, ka par rīkojumiem papildu nekas nav piebilstams. Informē par kopējo situāciju, plānoto vakcinācijas procesu, iezīmē plānoto darbu. Kopā ar Aizsardzības ministriju, Valsts aizsardzības loģistikas un iepirkumu centru turpina individuālo aizsardzības līdzekļu piegāžu un iegāžu procesu. Lūdz komisiju atbalstīt rīkojumus.

**S.Līviņa** informē, ka Veselības ministrija aicina atbalstīt abus rīkojumus. Saistībā ar aktuālo epidemioloģisko situāciju norāda, ka tā joprojām ir ļoti nopietna. Ja skatāmies uz 14 dienu kopējo kumulatīvo saslimstību, mums tā ir 1,6 reizes augstāka, nekā vidēji Eiropas Savienībā. Aicina Slimību profilakses un kontroles centra Infekciju slimību riska analīzes un profilakses departamenta direktoru J.Perevoščikovu sniegt prezentāciju par aktuālajiem datiem.

**J.Pereviščikovs** prezentē datus par Covid-19 epidemioloģisko situāciju Latvijā, iezīmē pozitīvo gadījumu īpatsvaru, 7 un 14 dienu kumulatīvās saslimstības tendences, saslimstību vecuma grupās, slimības ģeogrāfisko izplatību, pacientu inficēšanās vietām, apstākļiem. Informē, ka turpināts sekot līdzi situācijai sociālās aprūpes centros un ārstniecības iestādēs, prezentē datus par tajās novēroto situāciju, situāciju ar stacionēto pacientu skaitu, Covid-19 reproduktivitātes koeficientu, prezentē prognozēto stacionārā esošo Covid-19 pacientu skaitu pa dienām, prognozēto pacientu skaitu smagā stāvoklī, citu valstu piemērus ar saslimstības rādītājiem. Informē, ka konstatēti pieci ievesti gadījumi ar Lielbritānijas vīrusa jaunajiem celmiem, iespējams, ir vēl neatklāti gadījumi. Iezīmē esošo ierobežojumu efektu, tajā skaitā, efektivitāti brīvdienās un svētku dienās, min piemērus, kas traucē sasniegt 100% efektu.

**J.Rancāns** pateicas par prezentāciju, kur uzskatāmi redzam, ka ierobežojumi darbojas un būsim spiesti tos turpināt.

**I.Dūrītis** norāda, ka J.Perevoščikovs labi ir iepazīstinājis ar situāciju. Uzsver, ka vīrusa jauno celmu izplatība ir ārkārtīgi nopietni uztverama. Šajā sakarā arī šodien ir tikšanās ar zinātniskiem institūtiem, kuri veic paraugu sekvencēšanu. Lai pateiktu, cik plaši šī mutācija Latvijā izplatās, jāveic analīzes, tiek izstrādāts plāns, kā un kurus paraugus sekvencēt, lai noteiktu, cik plaši jaunais mutācijas veids izplatās. Paralēli Veselības ministrija strādā, lai vēl vairāk palielinātu slimnīcu kapacitāti, iezīmē esošo situāciju. Komisijas deputātus aicina atbalstīt Ministru kabineta rīkojumus, arī par Vakcinācijas projekta izveidi – plānojot un redzot esošo situāciju, lai vasaras beigās Latvijā varētu sasniegt pūļa imunitāti, būs jāvakcinē intensīvi. Šāds apjoms bez atsevišķas spēcīgas koordinācijas nebūtu iespējams. Iezīmē situāciju saistībā ar saslimstību un nepieciešamo vakcinācijas tempu.

**S.Janka** pievienojas I.Dūrīša teiktajam. Iezīmē statistiku saistībā ar šā brīža noslodzi slimnīcās, norādot, ka situācija ir sarežģīta, slimnīcu darbu atvieglo tas, ka ierobežojumi notur to, ka saslimstība nav tik augsta. Norāda, ka ierobežojumi vēl kādu laiku jāsaglabā, lai būtu stabilizācija.

**J.Garisons** informē, ka par Ministru kabineta rīkojumiem nekas papildu nav piebilstams. Informē par iepirkumiem saistībā ar maskām skolās, par testēšanu sociālās aprūpes namiem, tiek turpināts sniegt atbalstu Valsts policijai un Valsts robežsardzei noteikto ierobežojumu kontrolei.

**Z.Liepiņa** norāda, ka Ekonomikas ministrija atbalsta grozījumus un lūdz komisiju tos atbalstīt. Iezīmē situāciju no Ekonomikas ministrijas skatupunkta, norāda, ka notiek darbs pie drošas tirdzniecības koncepta. Notiek darbs arī pie atbalsta instrumentiem, tos precizējot, pilnveidojot. Saskaņā ar Eiropas Savienības prasībām Patērētāju tiesību aizsardzības centrs turpina monitorēt tirdzniecības vietās pieejamos individuālos aizsardzības līdzekļus, dezinfekcijas līdzekļus

**D.Heiberga** norāda, ka veselības nozares pārstāvji jau ir iepazīstinājuši ar situāciju, papildinot iezīmē gultu noslodzi slimnīcās, norāda, ka notiek gatavošanās scenārijam, ja izplatās Lielbritānijas vīrusa paveids. Iezīmē saslimstības statistiku ārstniecības personāla vidū.

**L.Cipule** atbalsta Veselības ministrijas nostāju par rīkojumu. Saistībā ar situāciju slimnīcās norāda, ka pēdējo divu nedēļu laikā tā ir uzlabojusies, iezīmē ietekmes faktorus. Satraucoša ir smagi slimo pacientu uzkrāšanās. Situācija ir trausli stabila. Noteikti jādomā, ka jāturpina ierobežojumi, jādomā par uzliesmojumiem ar jauno vīrusa celmu.

**U.Zariņš** informē, ka Kultūras ministrijas fokusā ir atbalsta mehānismi nozarei, iezīmē situāciju, norādot, ka notiek darbs pie atbalsta iecerēm.

**A.Kerls** norāda, ka nav piebilžu, kolēģi par situācijas gaitu izstāstīja.

**S.Bole** informē, ka Iekšlietu ministrija atbalsta rīkojumus. Iezīmē Iekšlietu ministrijas darba aktualitātes, Covid-19 testu apliecinājumu uzrādīšanas statistiku, konstatēts, ka daudzas personas ir izņēmuma – par to sāktas sarunas ar Satiksmes ministriju. Iezīmē Valsts policijas darbu mājsēžu laikā. Informē, ka komisijas sēdei pieslēdzies un vairāk par policijas darbu varēs pastāstīt Valsts policijas Galvenās kārtības policijas pārvaldes priekšnieks Normunds Krapsis.

**N.Krapsis**, papildinot S.Boles stāstīto, informē par policijas darba aktualitātēm noteikto Covid-19 ierobežojumu kontrolē.

**V.Vītoliņš** informē, ka papildu nav nekas piebilstams, lūdz atbalstīt rīkojumus.

**S.Armagana** informē, ka Tieslietu ministrija atbalsta rīkojumus. Papildina par barikāžu atceres pasākumiem – komercsabiedrības var izmantot raidījumus, ko veidojusi Latvijas Televīzija. Attiecībā uz turpmāko darbu norāda, ka tiesas turpina strādāt attālināti, kamēr epidemioloģiskā situācija valstī neuzlabojas.

**G.Japiņa** informē, ka no Ārlietu ministrijas puses nav komentāru par Ministru kabineta rīkojumiem. Apliecina, ka saņemti daudz jautājum, kas apliecina, ka valsts iestādēm jāskaidro prasības, kas attiecas uz pārrobežu braucieniem – par tiem interese ir liela. Uzsver komunikācijas darba nozīmīgumu.

**D.Merirands** apliecina, ka arī Satiksmes ministrija saņem daudz precizējošu jautājumu, sniedz daudz skaidrojumu. Informē par izmaiņām, kas saistītas ar ieceļošanu Latvijā. Norāda, ka jāturpina diskusija ar Valsts robežsardzi, Iekšlietu ministriju par izņēmuma grupām, uz kurām prasība par Covid-19 testa esamību neattiecas, jāprecizē tās.

**A.Drozde** norāda, ka no Vides aizsardzības un reģionālās attīstības ministrijas nav papildinājumu, atbalsta rīkojumu.

**I.Piļāne** informē par aktualitātēm, kas ienāk Tiesībsarga birojā par rīkojumos noteiktajiem ierobežojumiem – par prasību ielidojot valstī obligāti veikt Covid-19 testu – tiek saņemtas sūdzības, jautājums, vai nevarētu noteikt saudzīgāku režīmu, piemēram, nodot testu savā valstī; par attālinātajām mācībām – par izglītību vecākiem jautājumu ir gana daudz; par vakcinēšanos – izskanējis, ka dažās darba vietās darba devēji teikuši, ka vakcinācija obligāta – jābūt skaidrojumam, precīzam vēstījumam. Norāda, ka tiesību normas jāpiemēro saprātīgi, ko minēja arī N.Krapsis.

**D.Merirands** komentē jautājumu par testēšanas prasību un apsvērumiem.

**A.Kerls** norāda, ka jautājumus saņem visi, sēdes sarakstes platformā iekopē saiti par plānotiem izglītojošiem vebināriem.

**I.Dūrītis** uzsver, ka nav plānota obligāta cilvēku vakcinācija, vakcinācija ir brīvprātīga. Iezīmē situāciju ar vakcinācijas nepieciešamību. Norāda, ka katram pašam jāizvērtē, bet vakcinācija ir droša, samazina saslimstību.

**J.Rancāns** rezumē, ka komentāru par policiju un sodu piemērošanu jau dzirdējām. Dod vārdu deputātiem jautājumiem.

**J.Ādamsons** norāda, ka jebkuram ierobežojumam jābūt pamatotam, skaidram, tad ierobežojumi sasniegs mērķi. Saistībā ar lemto par vakcinācijas uzraudzības biroja izveidi vaicā, kur var iepazīties ar darba aprakstu, ja atalgojums ir pie pieciem tūkstošiem eiro. Norāda par atalgojuma palielināšanu tiem, kas iesaistīti mājsēdes ievērošanas kontrolē. Saistībā ar vakcināciju norāda, ka visi cilvēki, kas strādā sabiedriskajā sfērā, valsts, pašvaldību iestādēs, vakcinācijai tiem jābūt obligātai, tās ir riska grupas, kuras ikdienā sastopas ar cilvēkiem. Jautā, vai nākotnē neplānojam ieviest Covid pases.

**E.Siliņa** atbild, ka saistībā ar vakcinācijas biroju, tiek gatavots arī likums, skaidro par projektu, atalgojumiem. Saitē, kas iekopēta sēdes sarakstes platformā, paskaidrots, kāpēc lielākas algas. Skaidro par vakcinācijas rindām un prioritārajām personām, par vakcīnu piegādēm. Saistībā ar Covid pasēm norāda, ka, iespējams, tādas starptautiskiem lidojumiem būs nepieciešamas, bet tad tas tiks risināts.

**J.Ādamsons** komentē vakcinācijas biroja izveidi. Vaicā, kad būs pieejama statistika par pagājušo gadu – cik cilvēku saslimuši un miruši ar citām slimībām. Komentē pastāvošos tirdzniecības ierobežojumus.

**J.Rancāns** aicina ieklausīties un iespēju robežās sagatavot informāciju par citām slimībām, kā arī vēlreiz apsvērt iepirkšanās nosacījumus.

**R.Bergmanis** pateicas par informāciju, iesaistītajām iestādēm par darbu. Vaicā Veselības ministrijas pārstāvjiem par individuālo aizsardzības līdzekļu pieejamību slimnīcās. Saistībā ar vakcinācijas biroju norāda, ka rīkojumā noteiktas algas, taču teikts, ka var tikt maksāts par virsstundu darbu. Vaicā par augstākās izglītības studiju procesā noteiktajiem ierobežojumiem.

**M.Baltmanis** paskaidro par individuālo aizsardzības līdzekļu pieejamību.

**D.Heiberga** papildina, ka sadarbība starp veselības nozari un Aizsardzības ministriju, Valsts ugusdzēsības un glābšanas dienestu ir ļoti laba.

**I.Dūrītis** paskaidro plānoto darbinieku piesaisti vakcinācijas birojam, skaidro atalgojuma jautājumu, norādot, ka vēlas piesaistīt nozares labākos speciālistus.

**A.Kerls** par izņēmumiem izglītības sistēmā informē, ka tie ir šauri un mērķēti tikai uz veselības nozari.

**V.A.Tērauda** pateicas J.Perevoščikovam par profesionālos datos balstīto informāciju, varam sekot attīstībai un saprast pamatojumu. Aicina komisiju apsvērt uzdot Ekonomikas ministrijai un Finanšu ministrijai izstrādāt datos balstītu priekšlasījumu, lai varētu veikt situācijas monitoringu – lai labāk saprastu, kā ierobežojumi ietekmē tautsaimniecību kopumā, konkrētas nozares, konkrētas cilvēku grupas, kādas ir atbalsta programmas, vai tās sasniedz savu mērķauditoriju un vai tam ir pozitīvs efekts uz ierobežojumu seku mazināšanu tautsaimniecībā. Datos balstītu informāciju būtu labi sagaidīt, zinot, ka ierobežojumi turpināsies ilgi.

**J.Rancāns** norāda, ka tas ir labs ierosinājums. Vajadzētu vairāk datu arī šajās jomās. Aicina nokomentēt iesaistītos pārstāvjus.

**E.Siliņa** informē, ka dati ir, jāvienojas, ka mēs tos parādam. Jāapdomā, kurš varētu šādus datus sniegt, bet tādi ir un tiem tiek sekots līdzi. Būtu jāplāno sēde, lai ir laiks šos datus parādīt, ar pusotru stundu varētu nepietikt, par to vienosies ar komisijas vadītāju. Dati ir ar lielāku intervālu. To varētu vienoties un komisijai varētu noprezentēt uz nākamo reizi, vai kad vienosies.

**J.Rancāns** papildina, ka šobrīd Covid-19 infekcijas izplatības pārvaldības likumā noteikts, ka Ministru kabinets ziņo Saeimai reizi trijos mēnešos, bet šeit ir runa par specifiskiem datiem, tā ir laba ideja, šāda prezentācija varētu būt 5-10 minūtes gara.

**Z.Liepiņa** atbild, ka labprāt Ekonomikas ministrija padalītos ar saviem datiem, ministrijā katru nedēļu skatās un analizē, kas notiek tautsaimniecībā, tie ir detalizēti. Būtu gatavi pēc pieprasījuma pastāstīt, kas notiek tautsaimniecībā, kā jūtas katra no nozarēm, kā ietekmē ierobežojumi, kādi ir bezdarba rādītāji.

**V.A.Tērauda** papildus norāda, ka bija neierasti rīkojumā redzēt grozījumus par sabiedrisko mediju saturu. Cerams, ka sadarbība starp sabiedriskajiem medijiem un komercmedijiem kļūs par paradumu.

**J.Rancāns** aicina deputātus balsot par komisijas sagatavoto Saeimas lēmuma projektu [“Par Ministru kabineta 2021. gada 14. janvāra rīkojumu Nr.19 un 2021. gada 15. janvāra rīkojumu Nr. 24, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/9E807B5DCC49F48CC225866300381791?OpenDocument).

*Balsojums:*

*J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – atturas, I.Klementjevs – atturas, A.Latkovskis – par, V.A.Tērauda – par.*

**LĒMUMS:**

* atbalstīt un virzīt izskatīšanā Saeimā lēmuma projektu [“Par Ministru kabineta 2021. gada 14. janvāra rīkojumu Nr.19 un 2021. gada 15. janvāra rīkojumu Nr. 24, ar kuriem grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/9E807B5DCC49F48CC225866300381791?OpenDocument).
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Stūre